Lragir.am-ը Երեւանի մամուլի ակումբի նախագահ Բորիս Նավասարդյանին հարցնում է. - «Հասարակության խնդի՞րն է լիդերներ փնտրելը, եւ արդյոք լիդերների սակավությունը հասարակական տկարությա՞մբ եք պայմանավորում»: Պատասխան. - «Տկարություն չէի ասի, բայց, ցավոք, Հայաստանում հասարակությունը քաղաքական առումով այդքան կրթված չէ, որ մշակի եւ տիրապետի մեխանիզմներին` ինչպես կարելի է լիդերներին թելադրել իր կամքը, իր շահերը, իր ցանկությունները: Բայց պետք է օբյեկտիվ լինենք եւ հասկանանք` ինչպիսի հասարակությունում ենք ապրում, ինչպիսի քաղաքական ժառանգություն ենք ստացել: Ամեն ինչ արվում է բուն քաղաքական դաշտի ներսում եւ առաջին հերթին հենց իշխանությունների կողմից, որպեսզի որեւէ այլընտրանքային ուժ, որը կցանկանար հենվել հասարակության վրա եւ փորձեր իրականացնել հասարակական շահեր, հնարավորությունը չունենա դրսեւորվելու: Այդպիսի քաղաքական ուժի ձեւավորման համար անհրաժեշտ է ազատ մրցակցային դաշտ, անհրաժեշտ է ելք զանգվածային լրատվամիջոցներ, հատկապես` հեռուստատեսություն, անհրաժեշտ է ոչ թե մեծ սկանդալների եւ միջազգային կառույցների ճնշումից հետո հանրահավաքների ազատություն արտոնել, այլ մշտապես ունենալ այդ հավաքների ազատությունը: Այսինքն, հնարավորություն ընդդիմության համար՝ լիովին դրսեւորվել եւ իրեն առաջարկել հասարակությանը՝ որպես վերջինիս ցանկությունների իրականացնող (այդպիսի իրավիճակներ մեզ մոտ լինում են սահմանափակ ամիսների ընթացքում): Ցավոք, Հայաստանի դեպքում իրական նորմալ վիճակ է, երբ քաղաքական ուժերն այդպիսի հնարավորություններ չեն ունենում»: